《观西华摧》
宋代·李复

高山何时摧，谽谺作空谷。
拥土起重冈，断石大如屋。
洑泉尽涌起，散漫流新渌。
南渊势最广，百亩亭澳曲。
龙威俨睢盱，神灵不敢触。
兹旧多园囿，修篁带乔木。
今忽掀阜乱，高下眩人目。
惟羡势雄尊，作镇屹西服。
严威物所仰，宜滋万生福。
胡不静归根，震荡屡翻覆。
天地域中大，奔驰犹未足。
世事百年间，反衍如转毂。
开辟浩劫来，揽之不盈掬。
纷纷只如此，于予幸乞独。
归来拂虚榻，孤坐但冥默。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。